title: A Bizottság 615/2011/EU végrehajtási rendelete ( 2011. június 23. ) a baromfihús-ágazatban alkalmazandó export-visszatérítések megállapításáról

text:
               24.6.2011

               HU

               Az Európai Unió Hivatalos Lapja

               L 164/12

         A BIZOTTSÁG 615/2011/EU VÉGREHAJTÁSI RENDELETE
   (2011. június 23.)
   a baromfihús-ágazatban alkalmazandó export-visszatérítések megállapításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) és különösen annak 164. cikke (2) bekezdésére és 170. cikkére, összefüggésben 4. cikkével,
   mivel:

               (1)

               Az 1234/2007/EK rendelet 162. cikkének (1) bekezdése szerint a rendelet I. mellékletének XX. részében említett termékek világpiaci ára és uniós piaci ára közötti különbséget export-visszatérítés révén ki lehet egyenlíteni.

               (2)

               A baromfihús-ágazat jelenlegi piaci helyzetére való tekintettel indokolt export-visszatérítéseket megállapítani az 1234/2007/EK rendelet 162., 163., 164., 167. és 169. cikkében meghatározott szabályokkal és kritériumokkal összhangban.

               (3)

               Az 1234/2007/EK rendelet 164. cikkének (1) bekezdése szerint a visszatérítés mértéke a rendeltetési helytől függően változhat, különösen amennyiben ezt a világpiaci helyzet, egyes piacok sajátos követelményei vagy a Szerződés 300. cikkével összhangban kötött megállapodásokból eredő kötelezettségek szükségessé teszik.

               (4)

               Csak azokra a termékekre nyújtható visszatérítés, amelyek az Unión belül szabadon mozoghatnak, és amelyeken szerepel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (2) 5. cikke (1) bekezdésének b) pontjában előírt állat-egészségügyi jelölés. A termékeknek meg kell felelniük az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendelet (3) követelményeinek is.

               (5)

               A visszatérítés jelenleg alkalmazandó mértékét az 266/2011/EU bizottsági rendelet (4) állapította meg. Mivel a visszatérítés mértékét indokolt megváltoztatni, az említett rendeletet hatályon kívül kell helyezni.

               (6)

               Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,

         ELFOGADTA EZT A RENDELETET:
   1. cikk
   (1)   Az 1234/2007/EK rendelet 164. cikkében foglaltaknak megfelelően export-visszatérítést kell nyújtani az e rendelet mellékletében meghatározott termékekre az ugyanott meghatározott összegek erejéig, az e cikk (2) bekezdésében előírt feltételek mellett.
   (2)   Az (1) bekezdés alapján visszatérítésben részesíthető termékeknek meg kell felelniük a 852/2004/EK és a 853/2004/EK rendelet vonatkozó előírásainak, elsősorban pedig az engedélyezett létesítményben való előállítás és a 853/2004/EK rendelet II. mellékletének I. szakasza szerinti azonosító jelölés követelményeinek.
   2. cikk
   Az 266/2011/EU rendelet hatályát veszti.
   3. cikk
   Ez a rendelet 2011. június 24-én lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2011. június 23-án.

            a Bizottság részéről, az elnök nevében,
         José Manuel SILVA RODRÍGUEZ

            mezőgazdasági és vidékfejlesztési főigazgató

      (1)  HL L 299., 2007.11.16., 1. o.

      (2)  HL L 139., 2004.4.30., 55. o.

      (3)  HL L 139., 2004.4.30., 1. o.

      (4)  HL L 71., 2011.3.18., 15. o.

      MELLÉKLET

         A 2011. június 24-től alkalmazandó export-visszatérítések a baromfihús-ágazatban

                  Termékkód

                  Rendeltetési hely

                  Mértékegység

                  A visszatérítés összege

                  0105 11 11 9000

                  A02

                  EUR/100 pcs

                  0,24

                  0105 11 19 9000

                  A02

                  EUR/100 pcs

                  0,24

                  0105 11 91 9000

                  A02

                  EUR/100 pcs

                  0,24

                  0105 11 99 9000

                  A02

                  EUR/100 pcs

                  0,24

                  0105 12 00 9000

                  A02

                  EUR/100 pcs

                  0,47

                  0105 19 20 9000

                  A02

                  EUR/100 pcs

                  0,47

                  0207 12 10 9900

                  V03

                  EUR/100 kg

                  32,50

                  0207 12 90 9190

                  V03

                  EUR/100 kg

                  32,50

                  0207 12 90 9990

                  V03

                  EUR/100 kg

                  32,50

                     NB: A termékkódok és az „A” sorozatú rendeltetésihely-kódok a módosított 3846/87/EGK bizottsági rendeletben (HL L 366., 1987.12.24., 1. o.).
                  A többi rendeltetési hely meghatározása a következő:

                              V03:

                              A24, Angola, Szaúd-Arábia, Kuvait, Bahrein, Katar, Omán, Egyesült Arab Emírségek, Jordánia, Jemen, Libanon, Irak, Irán.


title: A BIZOTTSÁG (EU) .../... VÉGREHAJTÁSI RENDELETE az (EU) 2016/1239 végrehajtási rendeletnek a határidőkre vonatkozó egyes szabályok és a rizságazatbeli engedélyekben szereplő mennyiségekre vonatkozó értesítések tekintetében történő módosításáról (EGT-vonatkozású szöveg)

text:
               A BIZOTTSÁG (EU) .../... VÉGREHAJTÁSI RENDELETE

               (2017.8.17.)

               az (EU) 2016/1239 végrehajtási rendeletnek a határidőkre vonatkozó egyes szabályok és a rizságazatbeli engedélyekben szereplő mennyiségekre vonatkozó értesítések tekintetében történő módosításáról

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre
                  1
                és különösen annak 223. cikke (3) bekezdése b) és c) pontjára,

               mivel:

               (1)Az (EU) 2016/1239 bizottsági végrehajtási rendelet
                  2
                megállapítja az 1308/2013/EU rendeletnek a behozatali és kiviteli engedélyek – ezen belül a rizsre vonatkozó engedélyek – rendszere tekintetében történő alkalmazására vonatkozó szabályokat. Részletes szabályokat állapít meg továbbá a tagállamok által a Bizottságnak küldendő értesítésekre vonatkozóan.

               (2)Indokolt egyértelműbbé tenni a határidőkkel kapcsolatos bizonyos szabályokat, köztük a vámkontingensek hatálya alá tartozó termékek mennyiségére vonatkozó értesítések határidejét érintőeket.

               (3)A rendeletet indokolt kiegészíteni azon kötelezettséggel, hogy a tagállamok értesítsék a Bizottságot az engedélyekben szereplő rizsmennyiségekről, mivel ez a korábbi rendeletekben is szerepelt.

               (4)Az (EU) 2016/1239 végrehajtási rendeletet ezért ennek megfelelően módosítani kell.

               (5)Az egyértelműség és a jogbiztonság érdekében e rendeletnek ugyanazon a napon kell hatályba lépnie, mint az (EU) 2016/1237 felhatalmazáson alapuló bizottsági rendeletnek
                  3
                a rizságazatra vonatkozó értesítések tekintetében történő módosításáról szóló felhatalmazáson alapuló bizottsági rendeletnek.

               (6)Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:

               1. cikk

               Az (EU) 2016/1239 végrehajtási rendelet a következőképpen módosul:

               1. A 3. cikk a következőképpen módosul:

               a) A (3) bekezdés helyébe a következő szöveg lép:

               „(3) Amennyiben e rendelet eljárási időtartamról rendelkezik, és annak kezdő- vagy zárónapja szombatra, vasárnapra vagy az 1182/71/EGK, Euratom rendeletben meghatározott munkaszüneti napra esik, akkor:

               a)az alkalmazandó kezdőnap a következő munkanap, és az időtartam 0 óra 00 perckor kezdődik, figyelembe véve a hatóság nyitvatartási rendjét is;

               b)az említett rendelet 3. cikke (2) bekezdésének b) pontjától és 4. cikkétől eltérve az alkalmazandó zárónap a következő munkanap, és az időtartam brüsszeli idő szerint 13 órakor ér véget.”

               b) A cikk a következő (4) bekezdéssel egészül ki:

               „(4) A (3) bekezdéstől eltérve, amennyiben a vámkontingens keretében benyújtott engedélykérelmek tárgyát képező termékmennyiségekre vonatkozó értesítések vagy a vámkontingens keretében fel nem használt mennyiségekre vonatkozó értesítések tekintetében e rendelet alkalmazásában határidő van megszabva, akkor az adott határidő az utolsó nap utolsó órájával jár le, függetlenül attól hogy ez a nap szombat, vasárnap vagy ünnepnap.”

               2. A szöveg a következő 19a. cikkel egészül ki:

               „19a. cikk

               A rizsre vonatkozó értesítések

               A tagállamok naponta nap értesítik a Bizottságot a következőkről:

               a)a behozatali vámkontingensek igazgatásának szánt behozatali engedélyektől eltérő behozatali engedélyek tekintetében a kiadott engedélyek tárgyát képező összmennyiségek, származás és termékkód szerinti bontásban;

               b)a kiviteli engedélyek tekintetében a kiadott engedélyek tárgyát képező összmennyiségek termékkód szerinti bontásban.”

               2. cikk

               Ez a rendelet az Európai Unió Hivatalos Lapjában való kihirdetését követő napon lép hatályba.

               Ez a rendelet teljes egészében kötelező és közvetlenül alkalmazandó valamennyi tagállamban.

               Kelt Brüsszelben, 2017.8.17.-én.

                     a Bizottság részéről

                     elnök
                     Jean-Claude JUNCKER

                     (1)
                  HL L 347., 2013.12.20., 671. o.

                     (2)
                  A Bizottság (EU) 2016/1239 végrehajtási rendelete (2016. május 18.) az 1308/2013/EU európai parlamenti és tanácsi rendeletnek a behozatali és kiviteli engedélyek rendszere tekintetében történő alkalmazására vonatkozó szabályok megállapításáról (HL L 206., 2016.7.30., 44. o.).

                     (3)
                  A Bizottság (EU) 2016/1237 felhatalmazáson alapuló rendelete (2016. május 18.) az 1308/2013/EU európai parlamenti és tanácsi rendeletnek a behozatali és kiviteli engedélyek rendszerének alkalmazásáról szóló szabályok tekintetében való kiegészítéséről és az 1306/2013/EU európai parlamenti és tanácsi rendeletnek az ilyen engedélyekhez letétbe helyezett biztosítékok felszabadításáról és visszatartásáról szóló szabályok tekintetében való kiegészítéséről, a 2535/2001/EK, az 1342/2003/EK, a 2336/2003/EK, a 951/2006/EK, a 341/2007/EK és a 382/2008/EK bizottsági rendelet módosításáról, valamint a 2390/98/EK, az 1345/2005/EK, a 376/2008/EK és az 507/2008/EK bizottsági rendelet hatályon kívül helyezéséről (HL L 206., 2016.7.30., 1. o.).


title: A BIZOTTSÁG (EU) .../... VÉGREHAJTÁSI RENDELETE az 1306/2013/EU európai parlamenti és tanácsi rendelet alkalmazási szabályainak az integrált igazgatási és kontrollrendszer, a vidékfejlesztési intézkedések és a kölcsönös megfeleltetés tekintetében történő megállapításáról szóló 809/2014/EU végrehajtási rendelet módosításáról

text:
               A BIZOTTSÁG (EU) .../... VÉGREHAJTÁSI RENDELETE

               (2017.7.10.)

               az 1306/2013/EU európai parlamenti és tanácsi rendelet alkalmazási szabályainak az integrált igazgatási és kontrollrendszer, a vidékfejlesztési intézkedések és a kölcsönös megfeleltetés tekintetében történő megállapításáról szóló 809/2014/EU végrehajtási rendelet módosításáról

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre
                  1
                és különösen annak 62. cikke (2) bekezdésének a) és b) pontjára és 78. cikke b) és c) pontjára,

               mivel:

               (1)A 809/2014/EU bizottsági végrehajtási rendelet
                  2
                21. cikke megállapítja az állattartáshoz kapcsolódó támogatási intézkedések keretében benyújtott állatállomány-alapú támogatási kérelmekre és kifizetési kérelmekre vonatkozó követelményeket. A rövid reprodukciós ciklusú, szapora fajok esetében az igénylési év során jelentős mértékben változhat az olyan egyedek száma, amelyek után az 1305/2013/EU európai parlamenti és tanácsi rendelet
                  3
                33. cikkében előírt intézkedés keretében állatállomány-alapú kifizetési kérelmeket nyújtanak be. Ez számottevő különbséget eredményezhet az állatállomány-alapú kifizetési kérelmekben bejelentett egyedek, illetve azon egyedek száma között, amelyek ténylegesen élvezhetik a magasabb szintű állatjóléti körülmények előnyeit. Az állatállomány-alapú kifizetési kérelmekben bejelentett egyedek száma tehát csak indikatív számnak tekinthető. Éppen ezért az érintett, rövid reprodukciós ciklusú fajok tekintetében célszerű engedélyezni a tagállamoknak olyan rendszer kialakítását, amely lehetővé teszi, hogy a kedvezményezettek támogatást igényelhessenek valamennyi, a tagállam által meghatározandó időpontban vagy időszakban támogatásra jogosult egyed után. Gondoskodni kell arról, hogy számítógépes adatbázis hiányában az egyedek tényleges száma az állatállomány-alapú kifizetési kérelmek benyújtási határidejét követően az illetékes hatóságnak benyújtott vágási bizonylatok vagy egyéb igazoló dokumentumok alapján is megállapítható legyen.

               (2)Nem minden intézkedés, illetve művelettípus esetében kötelező kiválasztási kritériumokat alkalmazni. Így a támogatási kérelmeken elvégzendő adminisztratív ellenőrzéseknek a szóban forgó elem vizsgálatára csak szükség esetén kell kiterjedniük.

               (3)A költségek észszerűségének ellenőrzésére a támogatási kérelemhez kapcsolódó adminisztratív ellenőrzés szakaszában, meghatározott értékelési rendszer alapján kerül sor. Ugyanakkor egyedi szabályokat kell alkalmazni azokban az esetekben, amikor az észszerűtlen költségek kockázata alacsony, illetve amikor a költségek tartalma a művelet végrehajtása előtt nem feltétlenül kerül meghatározásra.

               (4)Az 1303/2013/EU európai parlamenti és tanácsi rendelet
                  4
                67. cikke (1) bekezdésének értelmében a támogatás összege átalányalapú egységköltség, egyösszegű átalány vagy százalékban meghatározott átalány alapján számítható ki. Ilyen esetekben az adminisztratív ellenőrzéseknek nem kell magukba foglalniuk a kedvezményezett által viselt költségek és az általa teljesített kifizetések összegének ellenőrzését.

               (5)A pénzügyi eszközökre alkalmazandó ellenőrzési szabályokat ki kell igazítani az irányítási és kontrollrendszerek tekintetében az 1303/2013/EU rendeletben és a 480/2014/EU felhatalmazáson alapuló bizottsági rendeletben
                  5
                megállapított szabályokkal való összhang, illetve a pénzügyi eszköz formájában nyújtott támogatás sajátosságainak figyelembevétele érdekében.

               (6)A helyszíni ellenőrzések során nem a kifizetendő kiadásokat, hanem a kifizető ügynökségnek bejelentett kiadásokat kell ellenőrizni. Mivel a kifizetendő kiadások összege csak valamennyi ellenőrzés elvégzését követően állapítható meg, ezen összegek alapul vétele az ellenőrzések során megjósolhatatlanná tenné az ellenőrzési ráta teljesítését. Emellett a helyszíni ellenőrzések tárgyát képező kiadásoknak nem kell kiterjedniük a kifizető ügynökség által kizárólag előlegkifizetésekre teljesített kiadásokra, mert ez a kiadás nem felel meg a kedvezményezettnél felmerülő kiadások összegének. Ezen túlmenően a pénzügyi eszközökhöz kapcsolódó kiadások csak annyiban számíthatók be a minimális ellenőrzési ráta teljesítésébe, amennyiben azokat az illetékes hatóság ténylegesen ellenőrizte. A minimális ellenőrzési arány minden naptári évben történő teljesítése érdekében az ellenőrzéseket az ellenőrzési adatok és statisztikák benyújtása tekintetében a 809/2014/EU végrehajtási rendelet 9. cikkében előírt határidő előtt kell elvégezni.

               (7)Az ellenőrzések szükségtelen megkettőzésének elkerülése céljából a helyszíni ellenőrzéseknek csak olyan elemekre kell kiterjedniük, amelyek még nem képezték adminisztratív ellenőrzések tárgyát.

               (8)A 809/2014/EU végrehajtási rendelet 48. és 51. cikkének megfelelően az ellenőrzéseknek egyebek között a támogathatósági feltételeknek, a kötelezettségvállalásoknak és más kötelezettségeknek való megfelelés ellenőrzésére kell irányulniuk. Ezen túlmenően az említett végrehajtási rendelet 50. cikke (4) bekezdése a) pontja értelmében a műveletek helyszínen ellenőrzendő mintájánál figyelembe kell venni annak szükségességét, hogy az ellenőrzés a műveletek típus és volumen szempontjából megfelelően összeállított együttesére terjedjen ki. Mindezek alapján a 809/2014/EU végrehajtási rendelet 54–59. cikkében előírt, az intézkedések tárgyára, illetve intenzitására vonatkozó intézkedésspecifikus rendelkezések szükségtelenné váltak.

               (9)Ami az adminisztratív szankciókat illeti, a helyszíni ellenőrzésre kiválasztott, illetve nem kiválasztott műveletek közötti egyenlő bánásmód biztosítása érdekében az ellenőrzött kiadásoknak mindkét esetben a bejelentett kiadásoknak kell lenniük.

               (10)Ezért a 809/2014/EU végrehajtási rendeletet ennek megfelelően módosítani kell.

               (11)Az e rendelet útján végrehajtott módosítások a 2018. január 1-jével kezdődő igénylési évekhez vagy támogatási időszakokhoz kapcsolódó támogatási kérelmekre és kifizetési kérelmekre alkalmazandók. Ugyanakkor figyelembe véve a tagállamok által a 2015. igénylési évben tapasztalt, abból adódó nehézségeket, hogy rendszereiket hozzá kellett igazítaniuk az állatállomány-alapú kifizetési kérelmek benyújtására a 809/2014/EU végrehajtási rendelet 13. cikkében előírt határnaphoz, valamint a 640/2014/EU felhatalmazáson alapuló bizottsági rendeletben
                  6
                előírt csökkentések, kizárások és szankciók rendszeréhez, azt a rendelkezést, amely lehetővé teszi, hogy a rövid reprodukciós ciklusú fajok egyedeinek tényleges számát az állatállomány-alapú kifizetési kérelmek benyújtási határidejét követően az illetékes hatóság részére benyújtott vágási bizonylatok vagy egyéb igazoló dokumentumok alapján állapítsák meg, a 2016. január 1-jétől kezdődő igénylési évek állatállomány-alapú kifizetési kérelmeire kell alkalmazni.

               (12)Az e rendeletben előírt intézkedések összhangban vannak a Vidékfejlesztési Bizottság véleményével,

               ELFOGADTA EZT A RENDELETET:

               1. cikk

               A 809/2014/EU végrehajtási rendelet a következőképpen módosul:

               (1)A 21. cikk a következő (4a) bekezdéssel egészül ki:

               „(4a) Az 1305/2013/EU rendelet 33. cikke szerinti támogatásban részesülő, rövid reprodukciós ciklusú fajok esetében a tagállamok számítógépes adatbázis hiányában olyan eljárásokat vezethetnek be, amelyek során a vágási bizonylatokban vagy egyéb igazoló dokumentumokban szereplő adatokat használják fel az állatállomány-alapú kifizetési kérelmek kezeléséhez. Az adatoknak biztosítaniuk kell az egyes állatok szintjén az érintett támogatási intézkedés megfelelő irányításához szükséges megbízhatósági és végrehajtási szintet.

               Az első albekezdésben említett eljárások állhatnak egy olyan rendszerből, amely szerint a kedvezményezett támogatási kérelmet nyújthat be minden olyan állat tekintetében, amely a tagállam által meghatározandó időpontban vagy időszakban a vágási bizonylatokban vagy egyéb igazoló dokumentumokban szereplő adatok alapján támogatásra jogosult.

               Ebben az esetben a tagállam meghozza a szükséges intézkedéseket annak biztosítására, hogy a szóban forgó támogatási intézkedésre alkalmazandó rendelkezésekkel összhangban a második albekezdésben említett időpont vagy időszak egyértelműen meghatározott és ismert legyen a kedvezményezett előtt.”

               (2)A 48. cikk a következőképpen módosul:

               (a)A (2) bekezdés a következőképpen módosul:

               i.a c) pont helyébe a következő szöveg lép:

               „c) a kiválasztási kritériumoknak való megfelelés, amennyiben azok alkalmazandók;”

               ii. az e) pont helyébe a következő szöveg lép:

               „e) az 1303/2013/EU rendelet 67. cikke (1) bekezdésének a) pontjában említett költségek tekintetében – kivéve a természetbeni hozzájárulást és az értékcsökkenést – a bejelentett költségek észszerűségének ellenőrzése. A költségeket megfelelő értékelő rendszer segítségével, például referenciaköltségek, különböző ajánlatok összehasonlítása vagy egy értékelő bizottság révén értékelni kell. A legfeljebb 30 %-os mértékű támogatásban részesülő, illetve az 1305/2013/EU rendelet 35. cikke alapján támogatott műveletek esetében a költségek észszerűségének ellenőrzése a kifizetési kérelmek adminisztratív ellenőrzésének szakaszában is elvégezhető. A legfeljebb 5000 EUR összegű támogatható költséggel járó műveletek esetében a költségek észszerűsége az irányító hatóság által előzetesen jóváhagyott költségvetés-tervezet keretében is megállapítható.”

               (b)A (3) bekezdésben az a) és a b) pont helyébe a következő szöveg lép:

               „a) a befejezett művelet összevetése azzal a művelettel, amelyre a támogatási kérelmet jóváhagyták;

               b) a felmerült költségek és a teljesített kifizetések, kivéve amennyiben
                     az 1303/2013/EU rendelet 67. cikke (1) bekezdésének b), c) vagy d) pontjában említett támogatási formák vagy módszerek valamelyikét alkalmazták.”

               (c)A cikk a következő (6) bekezdéssel egészül ki:

               „(6) Ami az 1303/2013/EU rendelet 38. cikke (1) bekezdésének b) pontjában említett pénzügyi eszközöket illeti, e cikk (1)–(5) bekezdése nem alkalmazandó sem a pénzügyi eszközhöz való hozzájárulásra, sem pedig a végső kedvezményezettnek nyújtott támogatásra. Ugyanakkor ezek esetében az 1306/2013/EU rendelet 58. és 59. cikke, valamint a 480/2014/EU felhatalmazáson alapuló bizottsági rendelet* 9. cikke alkalmazandó.

               ----------

               A Bizottság 480/2014/EU felhatalmazáson alapuló rendelete (2014. március 3.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról szóló 1303/2013/EU európai parlamenti és tanácsi rendelet kiegészítéséről (HL L 138., 2014.5.13., 5. o.).”

               (3)Az 50. cikk a következőképpen módosul:

               (a)Az (1) bekezdés a következőképpen módosul:

               i.az első albekezdés helyébe a következő szöveg lép:

               „A kiadások helyszíni ellenőrzésének ki kell terjednie a 46. cikkben említett azon kiadások legalább 5 %-ára, amelyeket az Európai Mezőgazdasági Vidékfejlesztési Alap (EMVA) társfinanszíroz, amelyeket a kifizető ügynökségeknek az egyes naptári években bejelentettek, és amelyek nem olyan műveleteket érintenek, amelyek esetében csak előlegkifizetéseket jelentettek be.”

               ii. a bekezdés a következő harmadik albekezdéssel egészül ki:

               „A pénzügyi eszközök tekintetében csak a helyszíni ellenőrzésnek alávetendő, a végső kedvezményezettnek teljesített kifizetéseket kell beleszámítani a helyszíni ellenőrzések keretében ellenőrzött, első bekezdés szerinti kiadásokba.”

               (b)A (2) bekezdés első albekezdésének helyébe a következő szöveg lép:

               „Az (1) bekezdés szerinti minimális szint teljesítése szempontjából kizárólag az ellenőrzési adatok és statisztikák benyújtására a 9. cikkben előírt határidő előtt elvégzett ellenőrzések vehetők figyelembe.”

               (4)Az 51. cikk a következőképpen módosul:

               (a)Az (1) bekezdés helyébe a következő szöveg lép:

               „(1) A helyszíni ellenőrzések keretében meg kell vizsgálni, hogy az adott művelet végrehajtására az alkalmazandó szabályoknak megfelelően került-e sor, valamint az ellenőrzéseknek ki kell terjedniük a támogatásnyújtás feltételeihez kapcsolódó minden olyan támogathatósági kritérium, kötelezettségvállalás és más kötelezettség betartására, amely a látogatás során ellenőrizhető, és amelyeket még nem ellenőriztek adminisztratív ellenőrzések keretében. A helyszíni ellenőrzéseknek biztosítaniuk kell, hogy a művelet EMVA-támogatás keretében támogatható legyen.”

               (b)A cikk a következő (5) bekezdéssel egészül ki:

               „(5) Ami az 1303/2013/EU rendelet 38. cikke (1) bekezdésének b) pontjában említett pénzügyi eszközöket illeti, e cikk (1)–(4) bekezdése nem alkalmazandó sem a pénzügyi eszközhöz való hozzájárulásra, sem pedig a végső kedvezményezettnek nyújtott támogatásra. Ugyanakkor ezek esetében az 1306/2013/EU rendelet 58. és 59. cikke, valamint a 480/2014/EU felhatalmazáson alapuló rendelet* 9. cikke alkalmazandó.”

               (5)Az 54–59. cikket el kell hagyni.

               (6)A 60. cikk a következő (4) bekezdéssel egészül ki:

               „(4) A 48. cikk (2) bekezdésének e) pontjától eltérve a helyi akciócsoportok által végrehajtott és egy közös témához kapcsolódó projektcsoportra kiterjedő műveletek esetében a költségek észszerűségének ellenőrzése az adott projektcsoporthoz kapcsolódó kifizetési kérelmek adminisztratív ellenőrzésének szakaszában is elvégezhető.”

               (7)A 61. cikk a következőképpen módosul:

               (a)az (1) bekezdés második mondatát el kell hagyni;

               (b)a (2) bekezdés helyébe a következő szöveg lép:

               „(2) Az illetékes hatóság továbbá adminisztratív ellenőrzésekkel és szükség esetén a közvetítő pénzügyi intézménynél és a kedvezményezettnél tett helyszíni látogatásokkal biztosítja, hogy a közvetítő pénzügyi intézmények részére teljesített kifizetések összhangban legyenek az uniós joggal, valamint az illetékes hatóság és a közvetítő pénzügyi intézmény között megkötött megállapodással.”

               (8)A 63. cikk (2) bekezdésének helyébe a következő szöveg lép:

               „(2) Az (1) bekezdésben említett igazgatási szankció értelemszerűen alkalmazandó a 49. cikk szerinti helyszíni ellenőrzések során feltárt nem támogatható kiadásokra.”

               2. cikk

               Ez a rendelet az Európai Unió Hivatalos Lapjában való kihirdetését követő hetedik napon lép hatályba.

               A rendelet a 2018. január 1-jével kezdődő igénylési évekkel vagy támogatási időszakokkal kapcsolatos támogatási kérelmekre és kifizetési kérelmekre alkalmazandó.

               Az 1. cikk 1. pontját ugyanakkor a 2016. január 1-jétől kezdődő igénylési évekhez kapcsolódó állatállomány-alapú kifizetési kérelmekre kell alkalmazni.

               Ez a rendelet teljes egészében kötelező és közvetlenül alkalmazandó valamennyi tagállamban.

               Kelt Brüsszelben, 2017.7.10.-én.

                     a Bizottság részéről

                     elnök
                     Jean-Claude JUNCKER

                     (1)
                  HL L 347., 2013.12.20., 549. o.

                     (2)
                  A Bizottság 809/2014/EU végrehajtási rendelete (2014. július 17.) az 1306/2013/EU európai parlamenti és tanácsi rendelet alkalmazási szabályainak az integrált igazgatási és kontrollrendszer, a vidékfejlesztési intézkedések és a kölcsönös megfeleltetés tekintetében történő megállapításáról (HL L 227., 2014.7.31., 69. o.).

                     (3)
                  Az Európai Parlament és a Tanács 1305/2013/EU rendelete (2013. december 17.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről (HL L 347., 2013.12.20., 487. o.).

                     (4)
                  Az Európai Parlament és a Tanács 1303/2013/EU rendelete (2013. december 17.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről (HL L 347., 2013.12.20., 320. o.).

                     (5)
                  A Bizottság 480/2014/EU felhatalmazáson alapuló rendelete (2014. március 3.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról szóló 1303/2013/EU európai parlamenti és tanácsi rendelet kiegészítéséről (HL L 138., 2014.5.13., 5. o.).

                     (6)
                  A Bizottság 640/2014/EU felhatalmazáson alapuló rendelete (2014. március 11.) az 1306/2013/EU európai parlamenti és tanácsi rendeletnek az integrált igazgatási és ellenőrzési rendszer, a kifizetések elutasítására és visszavonására vonatkozó feltételek, valamint a közvetlen kifizetésekre, a vidékfejlesztési támogatásokra és a kölcsönös megfeleltetésre alkalmazandó közigazgatási szankciók tekintetében történő kiegészítéséről (HL L 181., 2014.6.20., 48. o.).


title: A BIZOTTSÁG (EU) .../... VÉGREHAJTÁSI RENDELETE a 809/2014/EU végrehajtási rendeletnek a kendertermesztést szabályozó intézkedések tekintetében történő módosításáról

text:
               A BIZOTTSÁG (EU) .../... VÉGREHAJTÁSI RENDELETE

               (2017.6.30.)

               a 809/2014/EU végrehajtási rendeletnek a kendertermesztést szabályozó intézkedések tekintetében történő módosításáról

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre
                  1
               , és különösen annak 58. cikke (4) bekezdésére és 62. cikke (2) bekezdésének e) pontjára,

               mivel:

               (1)A kenderfajták Δ9-tetrahidrokannabinol-tartalmának (a továbbiakban: THC-tartalom) ellenőrzésére vonatkozó szabályokat a 809/2014/EU bizottsági végrehajtási rendelet 45. cikke
                  2
                és a szóban forgó rendelet melléklete állapítja meg. Helyénvalónak tűnik ezeket a szabályokat az (EU) 2017/...
                  3
                felhatalmazáson alapuló rendelet által módosított 639/2014/EU felhatalmazáson alapuló bizottsági rendeletbe
                  4
                beépíteni. Ezért a 809/2014/EU bizottsági végrehajtási rendelet 45. cikkét és a rendelet mellékletét az (EU) 2017/... felhatalmazáson alapuló rendelet hatálybalépésével egy időben el kell hagyni.

               (2)A kenderfajták megállapításának és a THC-tartalom ellenőrzésének szabályai azon a feltételezésen alapulnak, hogy a kendert tavasszal, főkultúraként termesztik, a köztes kultúraként termesztett kender esetében azonban e szabályok nem alkalmazhatóak teljes mértékben. Különösen a 809/2014/EU végrehajtási rendelet 17. cikkének (7) bekezdésében a vetőmagok hatósági címkéi benyújtásának legkésőbbi időpontjaként meghatározott június 30-i dátum túl korai a köztes kultúraként termesztett kender esetében. Mivel az ipari kender esetében ez a művelésmód megfelelőnek bizonyult és a környezetvédelmi követelményekkel is összeegyeztethető, a tagállamoknak lehetőséget kell biztosítani arra, hogy a köztes kultúraként termesztett kender esetében egy későbbi időpontot határozzanak meg, de legkésőbb szeptember 1-jét.

               (3)A 809/2014/EU végrehajtási rendeletet ezért ennek megfelelően módosítani kell.

               (4)Az e rendeletben előírt intézkedések összhangban vannak a közvetlen kifizetésekkel foglalkozó bizottság véleményével,

               ELFOGADTA EZT A RENDELETET:

               1. cikk

               A 809/2014/EU végrehajtási rendelet a következőképpen módosul:

               1.A 17. cikk (7) bekezdése második albekezdésének helyébe a következő szöveg lép:

               „Az első albekezdés c) pontjától eltérve amennyiben a vetésre az egységes kérelem benyújtási határnapja után kerül sor, a címkéket legkésőbb június 30-ig kell benyújtani. A köztes kultúraként termesztett kender esetében azonban a címkéket a tagállamok által meghatározott időpontig kell benyújtani, de legkésőbb szeptember 1-jéig. Amennyiben a címkéket más nemzeti hatósághoz is be kell nyújtani, a tagállamok előírhatják, hogy a szóban forgó címkéket az említett ponttal összhangban való benyújtásuk után vissza kell jutatni a kedvezményezetthez. A visszajuttatott címkéken jelezni kell, hogy azokat már használták kérelem benyújtásához.”

               2.A 45. cikket el kell hagyni.

               3.A mellékletet el kell hagyni.

               2. cikk

               Ez a rendelet az Európai Unió Hivatalos Lapjában való kihirdetését követő harmadik napon lép hatályba.

               Ez a rendelet teljes egészében kötelező és közvetlenül alkalmazandó valamennyi tagállamban.

               Kelt Brüsszelben, 2017.6.30.-én.

                     a Bizottság részéről

                     elnök
                     Jean-Claude JUNCKER

                     (1)
                  HL L 347., 2013.12.20., 549. o.

                     (2)
                  A Bizottság 809/2014/EU végrehajtási rendelete (2014. július 17.) az 1306/2013/EU európai parlamenti és tanácsi rendelet alkalmazási szabályainak az integrált igazgatási és kontrollrendszer, a vidékfejlesztési intézkedések és a kölcsönös megfeleltetés tekintetében történő megállapításáról (HL L 227., 2014.7.31., 69. o.).

                     (3)
                  A Bizottság (EU) 2017/xxx felhatalmazáson alapuló rendelete [dátum] a 639/2014/EU felhatalmazáson alapuló rendeletnek a kendertermesztést szabályozó intézkedések, a környezetbarátabbá válást ösztönző kifizetésre vonatkozó bizonyos rendelkezések, a jogi személy fölött ellenőrzést gyakorló fiatal mezőgazdasági termelők részére nyújtott kifizetések, a termeléstől függő önkéntes támogatási rendszerben az egységre vetített összeg kiszámítása, a támogatási jogosultságok törtrészei és az egységes területalapú támogatási rendszert és a termeléstől függő önkéntes támogatást érintő bizonyos értesítési kötelezettségek tekintetében történő módosításáról, valamint az 1307/2013/EU európai parlamenti és tanácsi rendelet X. mellékletének módosításáról (HL L xxx, [dátum], xx. o.).

                     (4)
                  A Bizottság 639/2014/EU felhatalmazáson alapuló rendelete (2014. március 11.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló 1307/2013/EU európai parlamenti és tanácsi rendelet kiegészítéséről és X. mellékletének módosításáról (HL L 181., 2014.6.20., 1. o.).


               A BIZOTTSÁG (EU) .../... VÉGREHAJTÁSI RENDELETE

               (2017.7.25.)

               a fluortartalmú üvegházhatású gázokról szóló 517/2014/EU európai parlamenti és tanácsi rendelet 19. cikkében említett jelentés formájának és benyújtása módjának meghatározásáról szóló 1191/2014/EU bizottsági végrehajtási rendelet módosításáról

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel a fluortartalmú üvegházhatású gázokról és a 842/2006/EK rendelet hatályon kívül helyezéséről szóló, 2014. április 16-i 517/2014/EU európai parlamenti és tanácsi rendeletre
                  1
                és különösen annak 19. cikke (7) bekezdésére,

               mivel:

               (1)Az 1191/2014/EU bizottsági végrehajtási rendelet
                  2
                egyes fluortartalmú üvegházhatású gázok alapanyagként történő használata tekintetében, az ilyen gázokat tartalmazó termékek és berendezések ilyen gázok gyártói, importőrei és exportőrei általi forgalomba hozatala tekintetében, valamint a gázokat ártalmatlanító vállalkozások általi jelentéstétel tekintetében meghatározza az 517/2014/EU rendelet 19. cikke szerinti jelentéstétel módját.

               (2)Az 517/2014/EU rendelet 19. cikkében megállapított jelentéstételi kötelezettségeknek való megfelelés hatékony ellenőrzése érdekében a vállalkozások számára elő kell írni, hogy a vonatkozó tevékenységek megkezdése előtt regisztráljanak az 1191/2014/EU bizottsági végrehajtási rendelet 1. cikkében említett elektronikus jelentéstételi eszköz használata céljából. Ez lehetővé tenné a tagállamok illetékes hatóságai számára, hogy a behozatal, kivitel vagy más releváns tevékenység időpontjában ellenőrizzék, hogy egy adott vállalkozás tekintetében kell-e az 517/2014/EU rendelet 19. cikke szerinti jelentés alapján megfelelés-ellenőrzést végezni.

               (3)Az 1191/2014/EU rendelet mellékletét módosítani kell a fluorozott szénhidrogének bizonyos jellemzőivel kapcsolatban előírt információk szerkezete tekintetében, hogy az összhangba kerüljön az ózonréteget lebontó anyagokról szóló, a sztratoszferikus ózonréteg védelméről szóló bécsi egyezményhez csatolt Montreali Jegyzőkönyv
                  3
                (a továbbiakban: Montreali Jegyzőkönyv) részes felei által használt jelentéstételi formátumhoz. Ez lehetővé tenné az Unió számára, hogy eleget tegyen a Montreali Jegyzőkönyvből eredő beszámolási kötelezettségének. Ugyanezen okokból 2020-tól kezdődően a kiviteli rendeltetési helyre és a behozatal származási helyére vonatkozó információk bejelentését is elő kell írni: ez a határidő elegendő időt biztosít az elektronikus jelentéstételi eszköz kiigazításához.

               (4)Az első két jelentéstételi ciklus során kialakult jelentéstételi gyakorlat tükrözése érdekében a 2. szakaszba további felosztásokat és megjegyzéseket kell beilleszteni, valamint egyértelművé kell tenni a 12. szakaszban szereplő leírást, hogy a jelentéstevő vállalkozások számára a jövőben ne okozzon félreértéseket.

               (5)Az (EU) 2016/879 bizottsági végrehajtási rendelet
                  4
                a fluorozott szénhidrogének forgalomba hozatalára vonatkozó kvóták tekintetében elektronikus nyilvántartást hozott létre, amelybe be kell vezetni az 517/2014/EU rendelet 18. cikkének (2) bekezdésében említett engedélyekkel kapcsolatos összes releváns adatot.  Az ehhez kapcsolódó, az 1191/2014/EU rendelet mellékletének 13. szakaszában meghatározott jelentéstételi forma tehát elavulttá vált, ezért azt el kell hagyni.

               (6)Az e rendeletben előírt intézkedések összhangban vannak az 517/2014/EU rendelet 24. cikkének (1) bekezdése alapján létrehozott bizottság véleményével,

               ELFOGADTA EZT A RENDELETET:

               1. cikk

               Az 1191/2014/EU rendelet a következőképpen módosul:

               1.
                     Az 1. cikk helyébe a következő szöveg lép:

               „1. cikk

               (1)
                     Az 517/2014/EU rendelet 19. cikke által előírt jelentéseket elektronikus úton kell benyújtani az e rendelet mellékletében meghatározott formában, a Bizottság honlapján erre a célra közzétett jelentéstételi eszközzel.

               (2)
                     Az 517/2014/EU rendelet 19. cikke alapján bejelentendő tevékenységek megkezdése előtt az elektronikus jelentéstételi eszköz használata céljából a vállalkozásoknak regisztrálniuk kell a Bizottság honlapján.”

               2.
                     A melléklet e rendelet mellékletével összhangban módosul.

               2. cikk

               Ez a rendelet az Európai Unió Hivatalos Lapjában való kihirdetését követő huszadik napon lép hatályba.

               Ez a rendelet teljes egészében kötelező és közvetlenül alkalmazandó valamennyi tagállamban.

               Kelt Brüsszelben, 2017.7.25.-én.

                     a Bizottság részéről

                     elnök
                     Jean-Claude JUNCKER

                     (1)

                        HL L 150., 2014.5.20., 195. o.

                     (2)

                        A Bizottság 1191/2014/EU végrehajtási rendelete (2014. október 30.) a fluortartalmú üvegházhatású gázokról szóló 517/2014/EU európai parlamenti és tanácsi rendelet 19. cikkében említett jelentés formájának és benyújtása módjának meghatározásáról (HL L 318., 2014.11.5., 5. o.).

                     (3)

                        A Tanács 88/540/EGK határozata (1988. október 14.) az ózonréteg védelméről szóló bécsi egyezmény és az ózonréteget lebontó anyagokról szóló montreali jegyzőkönyv megkötéséről (HL L 297., 1988.10.31., 8. o.).

                     (4)

                        A Bizottság (EU) 2016/879 végrehajtási rendelete (2016. június 2.) az 517/2014/EU európai parlamenti és tanácsi rendelet alapján a fluorozott szénhidrogénekkel töltött hűtő-, légkondicionáló és hőszivattyú-berendezések megfelelőségi nyilatkozatára, valamint az e nyilatkozatnak a független auditor általi ellenőrzésére vonatkozó részletes szabályok megállapításáról (HL L 146., 2016.6.3., 1. o.).

    ---documentbreak---

               MELLÉKLET

               a következőhöz:

               A BIZOTTSÁG (EU) .../... VÉGREHAJTÁSI RENDELETE

               a fluortartalmú üvegházhatású gázokról szóló 517/2014/EU európai parlamenti és tanácsi rendelet 19. cikkében említett jelentés formájának és benyújtása módjának meghatározásáról szóló 1191/2014/EU bizottsági végrehajtási rendelet módosításáról

               MELLÉKLET

               Az 1191/2014/EU rendelet melléklete a következőképpen módosul:

               1. Az 1. szakaszban szereplő táblázat helyébe a következő táblázat lép:

                        A KÖZLENDŐ INFORMÁCIÓK

                        ÉSZREVÉTELEK

                        1A

                        Az Unióban működő létesítményekben gyártott összmennyiség

                        1B

                        Az ártalmatlanítást végző gyártók által ártalmatlanított összmennyiséget a 8. szakaszban kell jelenteni

                        1C

                        Meg kell adni, hogy mely vállalkozás végzi az ártalmatlanítást

                        1C_a

                        Az alapanyagként történő felhasználásra az Unióban előállított fluorozott szénhidrogének mennyisége

                        1C_b

                        Az olyan felhasználások céljából előállított fluorozott szénhidrogének mennyisége, amelyek a Montreali Jegyzőkönyv alapján az Unióban mentességet élveznek

                        Meg kell adni a mentességet élvező felhasználás típusát

                        AZ AUTOMATIKUSAN KISZÁMÍTOTT MENNYISÉGEK

                        1D

                        A korábban forgalomba nem hozott, ártalmatlanított saját termelés összmennyisége

                        1D = 1B + 1C

                        1E

                        Értékesíthető gyártott mennyiség

                        1E = 1A – 1D

               2. A 2. szakasz a következőképpen módosul:

               a) a második bekezdés a következő mondattal egészül ki:

               „Első alkalommal a 2019-ben folytatott tevékenységekről szóló jelentésben a fluorozott szénhidrogénekre vonatkozó mennyiségeket származási országonként külön-külön kell megadni, kivéve, ha a következő táblázat máshogy rendelkezik.”;

               b) A táblázat helyébe a következő szöveg lép:

                        A KÖZLENDŐ INFORMÁCIÓK

                        ÉSZREVÉTELEK

                        2A

                        Az Unióba behozott mennyiség

                        2B

                        A jelentéstevő vállalkozás által az Unióba behozott azon mennyiség, amelyet nem bocsátottak szabad forgalomba, és amely a jelentéstevő vállalkozás által termékekben vagy berendezésekben újrakivitelre került

                        A fluorozott szénhidrogénekre vonatkozó adatokat nem kell származási országonként megadni.

                        Az aktív feldolgozás céljából behozott olyan ömlesztett gáz, amelyet termékekbe vagy berendezésekbe töltöttek, majd újrakivitelre került.

                        Amennyiben a termékekben vagy berendezésekben történő újrakivitelre (2B szakasz) nem ugyanabban a naptári évben kerül sor, mint a behozatalra, akkor a 2B szakaszban feltüntetett mennyiségek között szerepelhetnek a január 1-jei állapot szerinti készleteket alkotó olyan termékekben vagy berendezésekben történő újrakivitelek, amelyek a 4C szakasz szerint nem kerültek forgalomba hozatalra az uniós piacon

                        A kivitelre kerülő ömlesztett gázt csak a 3. szakaszban kell megadni

                        2C

                        A felhasznált, újrafeldolgozott vagy visszanyert fluorozott szénhidrogének mennyisége

                        2D

                        Az alapanyagként történő felhasználás céljából behozott új fluorozott szénhidrogének mennyisége

                        2E

                        Az olyan felhasználások céljából behozott új fluorozott szénhidrogének mennyisége, amelyek a Montreali Jegyzőkönyv alapján az Unióban mentességet élveznek

                        Meg kell adni a mentességet élvező felhasználás típusát”

               3. A 3. szakasz a következőképpen módosul:

               a)
                     a második bekezdés a következő mondattal egészül ki:

               „Első alkalommal a 2019-ben folytatott tevékenységekről szóló jelentésben a fluorozott szénhidrogénekre vonatkozó mennyiségeket célországonként külön-külön kell megadni, kivéve, ha a következő táblázat máshogy rendelkezik.”;

               b)
                     A táblázat helyébe a következő szöveg lép:

                        A KÖZLENDŐ INFORMÁCIÓK

                        ÉSZREVÉTELEK

                        3A

                        Az Unióból exportált összmennyiség

                        3B

                        A saját gyártásból vagy behozatalból származó exportált mennyiségek

                        Az adatokat nem kell célországonként megadni

                        AZ AUTOMATIKUSAN KISZÁMÍTOTT MENNYISÉGEK

                        3C

                        Más unióbeli vállalkozástól vásárolt exportált mennyiség

                        3C = 3A – 3B

                        A KÖZLENDŐ INFORMÁCIÓK

                        3D

                        Újrahasznosítás céljából kivitt mennyiség

                        Az adatokat nem kell célországonként megadni

                        3E

                        Regenerálás céljából kivitt mennyiség

                        Az adatokat nem kell célországonként megadni

                        3F

                        Ártalmatlanítás céljából kivitt mennyiség

                        Az adatokat nem kell célországonként megadni

                        3G

                        Az exportált felhasznált, újrafeldolgozott vagy visszanyert fluorozott szénhidrogének mennyisége

                        3H

                        Az alapanyagként történő felhasználás céljából exportált új fluorozott szénhidrogének mennyisége

                        3I

                        Az olyan felhasználások céljából kivitt új fluorozott szénhidrogének mennyisége, amelyek a Montreali Jegyzőkönyv alapján az Unióban mentességet élveznek

                        Meg kell adni a mentességet élvező felhasználás típusát”;

               4.
                     A 4. szakaszban a táblázat 4M. sorának helyébe a következő szöveg lép:

                        4M

                        A ténylegesen forgalomba hozott összmennyiség

                        4M = 1E + 2A – 2B – 3B + 4C – 4H

                5.
                      A 12. szakaszban szereplő táblázat helyébe a következő táblázat lép:

                        A KÖZLENDŐ INFORMÁCIÓK

                        ÉSZREVÉTELEK

                        12A

                        Azon behozott berendezésekben található fluorozott szénhidrogének mennyisége, amelyeket a vámhatóságok az Unióban szabad forgalomba bocsátottak, amelyekhez a fluorozott szénhidrogéneket előzőleg az Unióból exportálták, és amelyekkel összefüggésben korlátozták a fluorozott szénhidrogéneknek az Unióban való forgalomba hozatalára vonatkozó kvótát

                        A fluorozott szénhidrogéneket exportáló vállalkozás(oka)t és a kivitel évét (éveit) meg kell adni.

                        Meg kell adni azon egy vagy több vállalkozás adatait, amely a fluorozott szénhidrogéneket az Unióban első alkalommal forgalomba hozta, valamint a forgalomba hozatal évét (éveit).

               6.
                     A 13. szakaszt el kell hagyni.